b'\n_START_ARTICLE_\nAntidepresantas\n_START_PARAGRAPH_\nAntidepresantai \xe2\x80\x93 tai psichotropiniai vaistai, veikiantys centrin\xc4\x99 nerv\xc5\xb3 sistem\xc4\x85, skirti gydyti depresij\xc4\x85, \xc5\xbemogaus emocinio balanso sutrikim\xc4\x85. Antidepresantai yra efektyv\xc5\xabs vaistai. Ta\xc4\x8diau n\xc4\x97ra nei vieno antidepresanto, kuris i\xc5\xa1gydyt\xc5\xb3 visus pacientus (padeda 50-60\xc2\xa0%).\n_START_SECTION_\nVeikimo mechanizmas\n_START_PARAGRAPH_\nAntidepresantai veikia galvos smegenyse esan\xc4\x8di\xc5\xb3 chemini\xc5\xb3 med\xc5\xbeiag\xc5\xb3 apykait\xc4\x85, palaikan\xc4\x8di\xc4\x85 normal\xc5\xb3 nuotaikos ir nerimo lyg\xc4\xaf. \xc5\xa0ios med\xc5\xbeiagos \xe2\x80\x93 tai serotoninas, noradrenalinas, dopaminas ir kt. Sergant depresija ir nerimo sutrikimais, \xc5\xa1i\xc5\xb3 med\xc5\xbeiag\xc5\xb3 tr\xc5\xabksta tik tam tikrose smegen\xc5\xb3 srityse, tuo tarpu apskritai visame organizme tokio tr\xc5\xabkumo neb\xc5\xabna._NEWLINE_\xc4\xaeprasti, seniai naudojami tricikliai antidepresantai (amitriptilinas, anafranilis, imipraminas, doksepinas ir kt.) yra ma\xc5\xbeai selektyv\xc5\xabs, t. y. jie paveikia ne tik tuos smegen\xc5\xb3 centrus, kurie susij\xc4\x99 su depresija, bet ir gretimus, nesusijusius. D\xc4\x97l \xc5\xa1ios prie\xc5\xbeasties kyla daugiau pa\xc5\xa1alini\xc5\xb3 rei\xc5\xa1kini\xc5\xb3, ta\xc4\x8diau yra pakankamai veiksmingi, tinka eilei pacient\xc5\xb3. Kuriami naujesni antidepresantai, pas\xc5\xbeymintys didesniu selektyvumu \xc5\xa0i\xc5\xb3 vaist\xc5\xb3 veikimas nukreiptas \xc4\xaf reikiamas smegen\xc5\xb3 zonas, atsakingas u\xc5\xbe depresijos kilm\xc4\x99, tuo tarpu kit\xc5\xb3 smegen\xc5\xb3 centr\xc5\xb3 nepalie\xc4\x8dia. Naujausi antidepresantai pasi\xc5\xbeymi dideliu efektyvumu, silpnesniu \xc5\xa1alutiniu poveikiu ir didesniu saugumu. Pagrindiniais medikamentais ambulatori\xc5\xa1kai gydant depresij\xc4\x85 tapo selektyvieji serotonino reabsorbcijos inhibitoriai (SSRI). Tai antidepresantai, veiksmingai \xc5\xa1alinantys depresijos po\xc5\xbeymius, paprasto vartojimo, j\xc5\xb3 \xc5\xa1alutinis poveikis nestiprus, jie n\xc4\x97ra labai varginantys.'